《松林庵古柏歌》
清代·宗源瀚

忆我六月浮海吴陵来，吴陵园社生荒苔。忽见招提古柏势夭矫，疑是苍龙堕地迟风雷。

铜柯铁干老无匹，参差何祇百年物。胡不腰腹磐磐四十围，但见一枝一折争虬屈。

咫尺之势远莫比，晴空似有天风起。胡不参天直扫浮云浮，至今低首檐前伍桃李。

噫嘻此柏何好奇，好奇无乃非时宜。山僧老丑有微尚，摩挲枝干前致辞。

纷纷黛色诸侯墓，劫火烧残瞬非故。亦有霜皮古庙前，空嗟材大艰遭遇。

此柏拳曲全其天，青葱万古浓阴圆。元精耿耿不可遏，拗金屈铁相回旋。

夜夜空阶郁风雨，低徊似与山僧语。日日虚堂动钟鼓，婆娑更向山僧舞。

只共苍官守岁寒，不须青帝私春煦。苍茫海气连岳墩，浮岚拥处思移根。

天阴一作老蛟吼，灵旗飒飒烟云昏。留此三日不忍去，安得好手一写真。

戴文节，汤将军，风流已矣今无存。不然图此槎丫崛强出腕底，日与忠魂毅魄摩荡空群伦。

作者简介：（1834—1897）江苏上元人，字湘文。少佐幕，镇压太平军。光绪间历署浙江衢州、湖州、嘉兴、宁波等府。敏于吏治，兴修水利。官至温处道。长于文学，尤精舆地。有《浙江舆图》、《颐情馆集》等。